เจนเนอราลี่ประกันชีวิต บุกต่างจังหวัด
เจนเนอราลี่ประกันชีวิต งัดกลยุทธ์บุกต่างจังหวัด
7 ก.ย. 2553

เจนเนอราลี่ประกันชีวิต งัดกลยุทธ์บุกต่างจังหวัด
นายคีธ บรูคส์ ประธานเจ้าหน้าที่บริหาร บริษัท เจนเนอราลี่ ประกันชีวิต (ไทยแลนด์) เปิดเผยว่า  มีแผนเดินหน้าขยายธุรกิจไปครอบคลุมทั่วประเทศ  เพื่อให้เพิ่มการรับรู้ของยี่ห้อหรือแบรนด์เจนเนอราลี่ให้เข้าถึงกลุ่มเป้าหมายได้มากขึ้น  ซึ่งจุดหมายแรกของแคมเปญเพื่อเสริมสร้างการรับรู้แบรนด์ให้เพิ่มสูงขึ้น คือ ที่จังหวัดขอนแก่น ซึ่งถือเป็นเมืองยุทธศาสตร์เนื่องจากเป็นศูนย์กลางของการเติบโตในภาคตะวันออกเฉียงเหนือ
นอกจากนี้ บริษัทยัง มุ่งเน้นการเพิ่มจำนวนตัวแทนในประเทศให้มากขึ้น โดยอยู่ระหว่างวางแผนที่จะขยายธุรกิจไปในจังหวัดที่สำคัญในประเทศไทย  ซึ่งจะมีการจัดงานโร้ดโชว์ขึ้นในจังหวัดต่าง ๆ ทั้งอุบลราชธานี ชุมพร นครศรีธรรมราช ลพบุรี น่าน และสุราษฎร์ธานี 
“เราได้ตั้งสำนักงานที่จังหวัดขอนแก่นมาเป็นเวลาหลายปีแล้ว และขณะนี้ถือเป็นช่วงเวลาที่เหมาะสมที่จะได้เปิดตัวสำนักงานแห่งนี้อย่างเป็นทางการ นอกจากนั้นเรายังมีฐานของตัวแทนที่แข็งแกร่งอยู่ในภูมิภาคซึ่งสามารถให้คำแนะนำเกี่ยวกับกรมธรรม์ประกันชีวิตและประกันภัยที่เหมาะสมของเราแก่ลูกค้าในจังหวัดขอนแก่นและจังหวัดใกล้เคียงได้”  นาย บรูคส์ กล่าว 
สำหรับผลการดำเนินงานของ เจนเนอราลี่ ไทยแลนด์ ยังคงเติบโตอย่างต่อเนื่อง ในธุรกิจประกันชีวิต และ ประกันภัย ซึ่งในปีนี้ 2553 นี้ คาดว่ายอดเบี้ยรับสุทธิจะเติบโตขึ้น 10% ในธุรกิจประกันชีวิต และ 35% ในธุรกิจประกันภัย
“เจนเนอราลี่เติบโตอย่างมั่นคงในทุกๆปี เจ้าของธุรกิจจำนวนมากได้ใช้บริการเจนนอราลี่ และธุรกิจด้านประกันชีวิตเองก็เติบโตขึ้นอย่างต่อเนื่องในแต่ละปี” นายบรูคส์ กล่าว